KLASA: P-278/23

URBROJ: 711-02-01/05-2024-05

Zagreb, 22. ožujka 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI), **u predmetu obveznika Josipa Turkalja, OIB:** **…………., člana Uprave trgovačkog društva AKD – Zaštita d.o.o. do 28. veljače 2023.**,na 44. sjednici održanoj 22. ožujka 2024., donosi sljedeću

**ODLUKU**

1. **Propustom podnošenja imovinske kartice Povjerenstvu do 31. siječnja 2023. za 2022. godinu te propustom podnošenja imovinske kartice u roku od 30 dana po prestanku obnašanja dužnosti, obveznik Josip Turkalj, član Uprave trgovačkog društva AKD – Zaštita d.o.o. do 28. veljače 2023., počinio je povredu članka 10. stavaka 2. i 4. ZSSI-a.**
2. **Za povredu iz točke I. ove izreke, obvezniku Josipu Turkalju izriče se opomena.**

Obrazloženje

Povjerenstvo je utvrdilo da obveznik Josip Turkalj, član Uprave trgovačkog društva AKD – Zaštita d.o.o. do 28. veljače 2023., nije do 31. siječnja 2023. podnio imovinsku karticu za 2022. godinu te da nije podnio imovinsku karticu u roku od 30 dana po prestanku obnašanja navedene dužnosti slijedom čega je protiv navedenog obveznika otvoren predmet broj P-278/23 zbog moguće povrede odredbi ZSSI-a o imovinskoj kartici.

U tijeku postupka izvršen je uvid u službenu bilješku od 6. studenoga 2023., Registar obveznika i Registar imovinskih kartica.

Povjerenstvo je odlukom od 16. studenoga 2023. u odnosu na obveznika Josipa Turkalja, člana Uprave trgovačkog društva AKD – Zaštita d.o.o. do 28. veljače 2023., utvrdilo postojanje pretpostavki za pokretanje postupka vezano za moguću povredu odredbe članka 10. stavka 2. ZSSI-a, kojom je propisano da su obveznici dužni podnijeti imovinsku karticu u roku od 30 dana po prestanku obnašanja dužnosti, te odredbe članka 10. stavka 4. ZSSI-a kojom je propisano da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu

Sukladno odredbi članka 42. stavka 1. ZSSI-a, a u svezi s člankom 14. stavkom 1. ZSSI-a, Povjerenstvo je obveznika dopisom od 16. studenoga 2023. Broj: 711-I-2453-P-278/23-03-23 obavijestilo o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznika zatražilo očitovanje.

Obveznik je navedenu obavijest prema zaprimljenoj dostavnici zaprimio 23. studenoga 2023. te se na utvrđenja iste nije očitovao.

Uvidom u Registar obveznika koji vodi i ustrojava Povjerenstvo utvrđeno je da je Josip Turkalj dužnost člana Uprave trgovačkog društva AKD - Zaštita d.o.o., kojem je osnivač Agencija za komercijalnu djelatnost proizvodno, uslužno i trgovačko d.o.o., a kojem je jedini osnivač Republika Hrvatska, obnašao do 28. veljače 2023.

S obzirom na navedeno, a sukladno članku 3. stavku 1. točki 39. ZSSI-a, Josip Turkalj bio je u obvezi postupati sukladno odredbama ZSSI-a kao obveznik u smislu istoga Zakona.

Uvidom u Registar imovinskih kartica Povjerenstvo je utvrdilo da obveznik nije do 31. siječnja 2023. podnio imovinsku karticu za 2022. godinu, a istu karticu nije podnio niti do dana donošenja ove odluke.

Nadalje, uvidom u isti Registar utvrđeno je da je obveznik podnio imovinsku karticu povodom prestanka obnašanja dužnosti nakon pokretanja postupka u ovoj pravnoj stvari i to 29. studenoga 2023.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 2. ZSSI-a propisano je da su obveznici dužni podnijeti imovinsku karticu u roku od 30 dana od dana stupanja na dužnost te u roku od 30 dana po prestanku obnašanja dužnosti.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti. Iznimka propisana navedenom odredbom ZSSI-a nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Nastavno na sve ranije navedeno, Povjerenstvo je utvrdilo da je obveznik Josip Turkalj, član Uprave trgovačkog društva AKD – Zaštita d.o.o. do 28. veljače 2023., propustio podnijeti imovinsku karticu Povjerenstvu do 31. siječnja 2023. za 2022. godinu te je propustio pravovremeno podnijeti imovinsku karticu po prestanku obnašanja dužnosti, a kojim propustima je povrijedio odredbe članka 10. stavaka 2. i 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju, a prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Uzimajući u obzir okolnosti konkretnog slučaja, tj. da se ne radi o obvezniku koji po prvi put podnosi imovinsku karticu, ali niti o obvezniku protiv kojeg je Povjerenstvo ranije donijelo odluku kojom bi bila utvrđena povreda odredbi ZSSI-a, a posebice imajući u vidu da je obveznik nakon pokretanja postupka dostavio imovinsku karticu povodom prestanka obnašanja dužnosti, Povjerenstvo je utvrdilo primjerenim obvezniku za povredu odredbi članka 10. stavaka 2. i 4. ZSSI-a izreći sankciju iz članka 49. ZSSI-a, opomenu.

Ujedno se ukazuje obvezniku da je i dalje dužan podnositi imovinske kartice temeljem drugih osnova iz članka 10. ZSSI-a na način i u rokovima propisanima istim Zakonom.

Sukladno svemu navedenom, Povjerenstvo je donijelo odluku kao pod točkama I. i II. izreke ovoga akta.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Josip Turkalj, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana